Suomi isännöi MotoGP-osakilpailua vuonna 2019 KymiRingillä

Suomen Moottoriliiton toimitusjohtaja Tapio Nevala (vas.), KymiRingin hallituksen puheenjohtaja Kari O. Sohlberg, Dornan pääjohtaja Carmelo Ezpeleta ja KymiRingin hankejohtaja Timo Pohjola iloitsevat alkavasta yhteistyöstä. Kuva: Jari Heikkilä

Suomi isännöi ratamoottoripyöräilyn MotoGP-osakilpailuja vuosina 2019-2023 KymiRing-radalla. Ajankohdan varmisti tänään MotoGP-sarjan promoottorin Dorna Sportsin johto vierailullaan Suomessa.



Sopimus MotoGP-osakilpailuiden järjestämisestä Suomessa on viisivuotinen. Kilpailut ajetaan Iitissä rakenteilla olevassa KymiRing-moottoriurheilukeskuksessa.

Dorna Sportsin pääjohtaja Carmelo Ezpeletan mukaan on ilo saada Suomi takaisin MM-kalenteriin.

”Me tulemme ehdottamaan Kansainväliselle Moottoriliitto FIM:lle, että Suomen MM-osakilpailu järjestetään vuonna 2019. Imatran MM-osakilpailusta on niin monta vuotta, joten olemme nyt hyvin ylpeitä saadessamme julkistaa tämän paluun MM-kalenteriin”, toteaa Ezpeleta.

”Suomi on ollut perinteinen moottoriurheilumaa. Sillä on ollut useita fantastisia ajajia ratamoottoripyöräilyn MM-tasolla aina Jarno Saarisesta Mika Kallioon. Suomalaiset ymmärtävät moottoriurheilun päälle ja uskon, että KymiRing tulee isännöimään monia upeita tapahtumia. Rata on todella hyvä, se on nopea, mutta turvallinen”, Ezpeleta jatkaa.

KymiRingin hallituksen puheenjohtaja, vuorineuvos Kari O. Sohlberg kommentoi tulevan MotoGP-osakilpailun saamista KymiRingille seuraavasti:

”MotoGP on eräs maailman seuratuimmista huippu-urheilusarjoista. Dorna Sportsin kanssa tehdyllä viisivuotisella sopimuksella on tavattoman suuri merkitys suomalaiselle moottoriurheilulle, eikä pelkästään urheilulle, vaan koko maallemme”, Sohlberg alleviivaa.

”Suomi on tunnettu maailmalla suurten kansainvälisten tapahtumien järjestäjänä. Esimerkiksi urheilupuolelta käy viime viikonvaihteessa järjestetty rallin MM-sarjan Suomen osakilpailu, Neste Ralli. Hyvä maine, Imatran ajot sekä legendaariset urheilijat, lisättynä pitkäaikaisilla henkilökohtaisilla suhteilla, ovat varmasti olleet kovia faktoja Dornan tehdessä päätöstä Suomessa ajettavan MotoGP:n osalta”, Sohlberg jatkaa.

Suomen MM-osakilpailujen järjestelyt hoitavat yhdessä Kansainvälinen Moottoriliitto FIM, Dorna Sports, KymiRing Events ja Suomen Moottoriliitto.

Suomen MotoGP-osakilpailua saapuu paikan päälle katsomaan arviolta 100 000 ihmistä ympäri maailmaa. Televisiosta MotoGP-osakilpailuja seurasi kauden 2016 aikana 369 miljoonaa katsojaa 207 eri maassa. Pelkästään Facebookin kautta MotoGP-sarja saavutti vuoden 2016 aikana 4,5 miljardin tavoitettavuuslukemat. Sarjan nettisivuilla oli viime vuonna 235 miljoonaa verkkovierailua. Näin ollen television ja sosiaalisen median kautta Suomi saa MM-osakilpailun myötä huomattavaa näkyvyyttä ympäri maailman. Kilpailun taloudellinen vaikutus Etelä-Suomen alueelle arvioidaan merkittäväksi.

MotoGP:n maailmanmestaruussarjassa kilpaillaan kolmessa luokassa: MotoGP, Moto2 ja Moto3. Ratamoottoripyöräilyn MM-sarjaa on ajettu jo vuodesta 1949 lähtien. Kansainvälisen Moottoriliitto FIM:n myönnettyä MM-sarjan kaupalliset ja televisioinnilliset oikeudet Dorna Sportsille vuonna 1992, sarjan nimi muuttui MotoGP-sarjaksi. Kuluvana vuonna MotoGP-osakilpailu ajetaan 18 eri radalla 14 eri maassa Euroopassa, Aasiassa, Etelä- ja Pohjois-Amerikassa sekä Australiassa.

_ _ _

www.motogp.com

www.dorna.com

www.kymiring.fi

KymiRing-kuvagalleria

Teksti: KymiRing Tiedotus